Document ID: 32000D0284

Komisijas Lēmums
(2000. gada 31. marts),
ar ko nosaka apstiprinātu spermas savākšanas centru sarakstu zirgu spermas ievešanai no trešām valstīm un ar ko groza Lēmumus 96/539/EK un 96/540/EK
(izziņots ar dokumenta numuru C(2000) 912)
(Dokuments attiecas uz EEZ)
(2000/284/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1992. gada 13. jūlija Direktīvu 92/65/EEK, ar ko nosaka dzīvnieku veselības prasības, kas reglamentē to dzīvnieku, spermas, olšūnu un embriju tirdzniecību un ievešanu Kopienā, uz kuriem neattiecas dzīvnieku veselības prasības, ko paredz īpaši Kopienas noteikumi, kas minēti Direktīvas 90/425/EEK A pielikuma I daļā [1], kurā jaunākie grozījumi izdarīti ar Komisijas Lēmumu 95/176/EK [2], un jo īpaši tās 17. panta 3. punkta a) apakšpunktu,
tā kā:
(1) Saskaņā ar Komisijas Lēmuma 94/63/EK [3] II daļu, neierobežojot Komisijas Lēmumu 92/160/EEK [4], dalībvalstīs ir atļauts ievest zirgu spermu no trešām valstīm, kuras ir iekļautas Padomes Lēmuma 79/542/EEK [5] pielikuma 1. daļā un no kurām ir atļauts ievest dzīvus zirgu dzimtas dzīvniekus.
(2) Saskaņā ar Direktīvas 92/65/EEK 17. panta 3. punkta a) apakšpunktu Kopienai jāveic pārbaudes uz vietas, lai nodrošinātu iepriekšminētās direktīvas, un jo īpaši tās pielikumu, vienādu piemērošanu.
(3) Tāpēc ir pamats izveidot ievešanai Eiropas Kopienā apstiprināto to zirgu spermas savākšanas centru pagaidu sarakstu, par kuriem attiecīgās trešās valsts kompetentās iestādes ir sniegušas garantijas, kas ir līdzvērtīgas Direktīvas 92/65/EEK II nodaļā noteiktajām.
(4) Šajā pagaidu sarakstā par katru centru jāprecizē trešās valsts ISO kods un nosaukums, centra nosaukums, adrese un reģistrācijas numurs, apstiprinātāja iestāde un apstiprinājuma datums.
(5) Šis lēmums laiku pa laikam būs jāpārskata un, ja vajadzīgs, jāgroza, ņemot vērā jaunu informāciju.
(6) Pastāv uzskats, ka Islandē nav sastopama zirgu infekciozā anēmija, un no Islandes ievestajiem dzīviem zirgu dzimtas dzīvniekiem pārbaude nav vajadzīga. Līdz ar to šādam ievedumam no Islandes ir jāpārtrauc piemērot šīs slimības pārbaudes prasības, kas attiecībā uz zirgu spermas ievešanu noteiktas Lēmumā 96/539/EK [6] un attiecībā uz zirgu olšūnu un embriju ievešanu - Lēmumā 96/540/EK.
(7) Šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu,
IR PIEŅĒMUSI ŠO LĒMUMU.
1. pants
1. Neierobežojot Lēmumu 92/160/EEK, dalībvalstīs atļauj ievest zirgu spermu, kas savākta šā lēmuma pielikuma sarakstā iekļautajos centros.
2. Šā panta 1. punktā minētā sperma jāsavāc pēc dienas, kad attiecīgās trešās valsts kompetentās valsts iestādes ir apstiprinājušas centru.
2. pants
1. Lēmuma 96/539/EK pielikumā veterinārās apliecības 1.3.3.6.1. punkta beigās pievieno piekto zemsvītras piezīmi.
2. Lēmuma 96/540/EK pielikumā veterinārās apliecības 1.3.2.5.1. punkta beigās pievieno piekto zemsvītras piezīmi.
3. Šā panta 1. un 2. punktā minētā zemsvītras piezīme ir šāda:
"(5) Lai atklātu zirgu infekciozo anēmiju, agara gela imūndifūzijas tests (Koginsa tests) nav jāveic donora zirgu dzimtas dzīvniekiem, kas kopš dzimšanas ir dzīvojuši Islandē, un ir apstiprināts, ka Islandē nav sastopama zirgu infekciozā anēmija."
3. pants
Šis lēmums ir adresēts dalībvalstīm.
Briselē, 2000. gada 31. martā

Labels: 3
5
6